Towards a convivial built environment
Authors: Πριάβολου Χριστίνα 
Published: November 2021

Η διατριβή αυτή φιλοδοξεί να παρέχει ένα προκαταρκτικό πλαίσιο για ένα βιώσιμο παράδειγμα στον κατασκευαστικό τομέα. Μέχρι στιγμής, δεν υπάρχει μια καθιερωμένη προσέγγιση για βιώσιμες πρακτικές στις κατασκευές. Η έννοια τεχνολογιών φιλικών προς τον χρήστη εισήχθη για να χρησιμεύσει ως βάση για ουσιαστικές πρακτικές βιωσιμότητας στον κατασκευαστικό τομέα. Οι τοπικές παραδοσιακές κατασκευές έχουν να μας διδάξει πολύτιμα μαθήματα σε ό,τι αφορά την κατασκευή κτιριακών δομών με αυτόνομο και αποκεντρωμένο τρόπο, όπως υπαγορεύει η έννοια της φιλικότητας. Με τη στεγαστική κρίση να αποτελεί το σημείο εκκίνησης της έρευνας αυτής, η διατριβή στοχεύει να ρίξει φως στο πώς μπορεί να ευδοκιμήσει μια εναλλακτική λύση που βασίζεται σε τεχνολογίες φιλικές προς τον χρήστη έναντι της συμβατικής κατασκευαστικής προσέγγισης. Οι επιπτώσεις των συμβατικών κατασκευαστικών πρακτικών στους τρεις πυλώνες της βιωσιμότητας περιλαμβάνουν υψηλά επίπεδα συμβολής στις παγκόσμιες εκπομπές άνθρακα, αυξημένα ποσοστά αστέγων και χαμηλή συμμετοχή των χρηστών στην κατασκευαστική διαδικασία. Ως εκ τούτου, η εστίαση γίνεται σε ένα αναδυόμενο μοντέλο παραγωγής που βασίζεται στον διαμοιρασμό και την αλληλεγγύη που θα μπορούσε να αποτελέσει μια εναλλακτική λύση στις συμβατικές κατασκευαστικές πρακτικές: δηλαδή το μοντέλο Σχεδιάζουμε Παγκάσμια, Κατασκευάζουμε Τοπικά (ΣΠΚΤ). Με βάση το μοντέλο αυτό, εισάγω την έννοια των Ανοιχτών Κατασκευαστικών Συστημάτων (ΑΚΣ) ως έναν πιθανό τρόπο για την προώθηση της φιλικότητας των κατασκευών προς τον χρήστη. Αυτή η ιδέα στοχεύει να επεκτείνει την εστίαση της προσοχής από τη δομή του ίδιου του κτιρίου στο οικοσύστημα γύρω του, λαμβάνοντας υπόψη στοιχεία (όπως εξοπλισμός, πηγές πληροφοριών και νομικά ζητήματα) αλλά και πρακτικές που απαιτούνται για να καταστεί δυνατή η διαχείριση του κύκλου ζωής των κτιριακών κατασκευών. Η διατριβή χρησιμοποιεί μια μικτή μεθοδολογική προσέγγιση που αποτελείται τόσο από ποσοτικές όσο και από ποιοτικές μεθόδους ώστε να επιτρέψει μια πολυεπίπεδη ανάλυση διαφορετικών πτυχών των ΑΚΣ. Η ανάλυση κυμαίνεται από εκπαιδευτικές και ανοιχτές προοπτικές έως τις τεχνολογικές και θεσμικές δυνατότητες των ΑΚΣ. Κύριο ζητούμενο αυτής της διατριβής είναι να σκιαγραφήσει τρία αλληλένδετα στοιχεία που ενισχύουν τη φιλικότητα προς τον χρήστη που προσφέρουν τα ΑΚΣ: αρθρωτός σχεδιασμός, πρακτικές κοινής χρήσης ψηφιακών και φυσικών υποδομών και δυνατότητα προσαρμοστικότητας σε τοπικά πλαίσια. Αυτά τα στοιχεία προκύπτουν από την ανάλυση του πίνακα τεχνολογιών φιλικών προς τον χρήστη, ενός κανονιστικού σχήματος που παρέχει μια ολοκληρωμένη αξιολόγηση κοινωνικών, περιβαλλοντικών και οικονομικών στοιχείων που σχετίζονται με την παραγωγή τεχνολογιών. Περαιτέρω έρευνα είναι απαραίτητη για την ενίσχυση της δυναμικής των ΑΚΣ ως προς τη φιλικότητά τους, ειδικά όσον αφορά τη βελτίωση της τεχνολογίας Building Information Modeling για την ενδυνάμωση αναλύσεων πληροφοριών με βάση το ευρύτερο κοινωνικοπεριβαλλοντικό πλαίσιο, την εφαρμογή πρωτοκόλλων ανοιχτού κώδικα για κοινή χρήση δεδομένων ώστε να καταστεί δυνατή η διαδικασία τεκμηρίωσης λύσεων ανοιχτού υλισμικού, η θεσμοθέτηση κοινοτήτων ανοιχτού κώδικα από κυβερνητικούς οργανισμούς και η ανάγκη ενσωμάτωσης υφιστάμενων πλατφορμών ανοιχτού κώδικα για τη διευκόλυνση της προσβασιμότητας σε πληροφορίες που σχετίζονται με κατασκευές. Στην πορεία μας προς τη φιλικότητα, μπορούμε να αντλήσουμε μαθήματα από τοπικές παραδοσιακές κατασκευές, οι οποίες δείχνουν το πώς μπορεί να ευδοκιμήσει η φιλικότητα των κατασκευών προς τον χρήστη. Η ανάπτυξη ενός πλαισίου ΑΚΣ φιλοδοξεί να δώσει νέα πνοή σε τοπικές παραδοσιακές δομές οθώντας τα άτομα μέσω των τεχνολογιών να βρουν τους ρόλους τους και να συμμετέχουν ενεργά σε δραστηριότητες δομημένου περιβάλλοντος. Ας ελπίσουμε ότι αυτή η διατριβή θα πυροδοτήσει συζητήσεις μεταξύ μηχανικών και κοινωνικών επιστημόνων και πειραματισμούς γύρω από τα ΑΚΣ.